Zadeva C‑543/13
Raad van bestuur van de Sociale verzekeringsbank
proti
E. Fischer-Lintjens
(Predlog za sprejetje predhodne odločbe,
ki ga je vložilo Centrale Raad van Beroep)
„Predhodno odločanje – Socialna varnost delavcev migrantov –Uredba (EGS) št. 1408/71– Člen 27 – Priloga VI, oddelek R, točka 1(a) in (b) – Pojem ‚upravičen[ost] do pokojnine po zakonodaji dveh ali več držav članic‘ – Dajatve v naravi – Retroaktivna dodelitev pokojnine na podlagi zakonodaje države članice stalnega prebivališča – Upravičenost do zdravstvenih storitev, ki je pogojena s sklenitvijo obveznega zdravstvenega zavarovanja – Potrdilo o nezavarovanju na podlagi zakonodaje glede obveznega zdravstvenega zavarovanja države članice stalnega prebivališča – Posledični neobstoj obveznosti plačevanja prispevkov v tej državi članici – Retroaktivni preklic tega potrdila – Nezmožnost retroaktivne sklenitve obveznega zdravstvenega zavarovanja – Prekinitev kritja iz takega zavarovanja za primer bolezni – Polni učinek Uredbe št. 1408/71“
Povzetek – Sodba Sodišča (tretji senat) z dne 4. junija 2015
1.        Socialna varnost – Delavci migranti – Zakonodaja, ki se uporablja – Hkratna uporaba več zakonodaj – Izključitev – Sistem kolizijskih pravil – Celovitost – Cilji
(Uredba Sveta št. 1408/71, člen 13)
2.        Socialna varnost – Delavci migranti – Zdravstveno zavarovanje – Upokojenec, ki je upravičen do pokojnine po zakonodaji dveh držav članic in ki prebiva v eni od teh držav – Pravica do dajatev v naravi v državi stalnega prebivališča – Pojem „upravičenost“ do pokojnine – Obseg
(Uredba Sveta št. 1408/71, člen 27 in Priloga VI, oddelek R, točka 1(a) in (b))
3.        Socialna varnost – Delavci migranti – Zdravstveno zavarovanje – Upokojenec, ki je upravičen do pokojnine po zakonodaji dveh držav članic in ki prebiva v eni od teh držav – Pravica do dajatev v naravi v državi stalnega prebivališča – Nacionalna ureditev, ki imetniku pokojnine, ki mu jo je ta država dodelila retroaktivno za eno leto nazaj, ne dovoljuje, da sklene obvezno zdravstveno zavarovanje z enakim retroaktivnim učinkom – Nedopustnost
(Uredba Sveta št. 1408/71, člena 27 in 84a ter Priloga VI, oddelek R, točka 1(a) in (b))
1.        Glej besedilo odločbe.
(Glej točke od 37 do 40 in točko 45.)
2.        Člen 27 Uredbe št. 1408/71 v različici po spremembi in posodobitvi z Uredbo 118/97, kakor je bila spremenjena z Uredbo 1992/2006, v povezavi s prilogo VI, oddelek R, točka 1(a) in (b), k tej uredbi št. 1408/71 je treba razlagati tako, da je treba šteti, da je imetnik pokojnine do nje upravičen od začetka obdobja, za katero je bila ta pokojnina tej osebi dejansko plačana, ne glede na to, kdaj je bila pravica do te pokojnine formalno ugotovljena, in to tudi takrat, ko je, glede na okoliščine primera, to obdobje začelo teči pred izdajo odločbe o dodelitvi te pokojnine.
Vsaka drugačna razlaga pojma „upravičen[ost]“ v smislu tega člena 27 bi namreč povzročila, da bi bila časovna uporaba pristojnosti države članice na področju dajatev, ki se zagotavljajo na podlagi te uredbe, odvisna od tega, kako hitro bi nacionalne uprave obravnavale zahtevke za pokojnine, kar pa bi bilo v nasprotju z enim od ciljev te uredbe, in sicer, da se zagotovi, da je vsak zavarovanec, ki spada na področje uporabe te uredbe, nepretrgano zavarovan.
(Glej točki 45, 59 in izrek.)
3.        Člena 27 in 84a Uredbe št. 1408/71 v različici po spremembi in posodobitvi z Uredbo št. 118/97, kakor je bila spremenjena z Uredbo št. 1992/2006, v povezavi s prilogo VI, oddelek R, točka 1(a) in (b), k tej uredbi je treba razlagati tako, da nasprotujeta ureditvi države članice, ki imetniku pokojnine, ki mu jo je ta država članica dodelila retroaktivno za eno leto nazaj, ne dovoljuje, da sklene obvezno zdravstveno zavarovanje z enakim retroaktivnim učinkom, kar povzroči, da je temu imetniku odvzeto vsakršno varstvo na področju socialne varnosti, ne da bi se upoštevale vse relevantne okoliščine, zlasti tiste, ki zadevajo njegov osebni položaj.
Sicer je lahko legitimno, da država članica omeji možnost sklenitve zdravstvenega zavarovanja z retroaktivnim učinkom zato, da osebe, ki morajo skleniti tako zavarovanje, spodbudi, naj to storijo čim prej. Vendar pa mora biti v pogojih za vključitev v sisteme socialne varnosti držav članic, katerih ureditev je v njihovi pristojnosti, spoštovano pravo Unije in posledično s področja uporabe nacionalne zakonodaje ne smejo biti izključene osebe, za katere se na podlagi Uredbe št. 1408/71 ta zakonodaja uporablja. Polni učinek sistema kolizijskih pravil, ki je bil vzpostavljen s to uredbo in ki je kogenten tako za države članice kot zadevne osebe, ne more biti zagotovljen, če lahko te države s svojimi nacionalnimi ureditvami zadevnim osebam odvzamejo možnost, da v celoti izpolnijo svoje obveznosti, ki jih nalaga ta uredba.
Poleg tega ima v skladu s členom 84a(2) Uredbe št. 1408/71 neizpolnjevanje obveznosti obveščanja iz tretjega pododstavka odstavka 1 tega člena 84a lahko za posledico le sorazmerne ukrepe v skladu z nacionalno zakonodajo, ki morajo biti enakovredni tistim, ki se uporabijo v podobnih položajih, za katere velja nacionalno pravo, in ne smejo praktično onemogočati ali pretirano oteževati izvrševanja pravic, ki jih ta uredba daje zadevnim osebam.
(Glej točke 48, 49, 53, 57, 59 in izrek.)